Lahden kaupungin tietojärjestelmien häiriöstä aiheutuu edelleen merkittäviä ongelmia terveysasemien ja hammashoitoloiden toimintaan. Näin arvioi Päijät-Hämeen hyvinvointiyhtymä maanantaina.

Kaupungin kaikki tietokoneet oli viime viikolla pantu louhimaan virtuaalivaluutta bitcoinia. Haittaohjelma oli maanantaina tunnistettu ja pysäytetty. Järjestelmän puhdistus kuitenkin jatkuu ainakin kahdesta kolmeen päivään.

Akuutisti sairastuneita ja kiireellistä hoitoa tarvitsevia potilaita pyydetään ottamaan Lahdessa yhteys Terveysneuvoon ja tarvittaessa Akuutti24:ään ensin puhelimitse.

Ajanvarauspotilaat pyritään hoitamaan Lahden terveysasemilla ja hammashoitoloissa. Sähköiset reseptit eivät toimi, ja reseptien sähköisessä uusimisessakin on vaikeuksia.

Myös sosiaalipalveluissa katkos aiheuttaa edelleen viivästymisiä sosiaalihuollon maksuissa ja hidastaa asiakaspalvelua. Samoin kirjastojen Lastukirjastot-palvelu on yhä pois käytöstä. Kirjoja voi lainata ja palauttaa, mutta varauksia ja maksuja ei voi toistaiseksi tehdä.

Puhdistus voi viedä päiviä

– Viikonlopun aikana saimme työasemista puhdistettua 66 prosenttia. Jos tämän hetken tieto haittaohjelman käyttäytymisestä ei muutu, voimme 2–3 päivän aikana päästä aika hyvään tilanteeseen, kertoi kaupungille tietopalveluita toimittavan Provincian liiketoimintajohtaja Jarmo Tuovinen.

– Terveyskeskuksien yhteydet on katkaistu, ja ne ovat edelleen poikki niin kauan kun on todettu, että ympäristöt ovat puhtaat. Siihen on kuitenkin nyt varamekanismit, joilla toimia, ja potilastietopuolella toiminta on aivan normaalia. Terveyskeskuksissa on häiriöitä, mutta siellä on korvaavia toimintamalleja rakennettu ja rakennetaan, Tuovinen kertoi STT:lle.

Tuovinen ei lähtenyt arvioimaan, kuinka kauan järjestelmän lopullinen siivoaminen vie aikaa.

Lahden kaupungin verkossa on noin 2 400 puhdistettavaa konetta. Haittaohjelma ei ole tuhonnut järjestelmiä tai niiden sisältämiä tietoja.

Tietojärjestelmien juntturan takana on WannaMine-haittaohjelma. Siitä, miten haittaohjelma päätyi kaupungin koneisiin, ei ole tietoa.